《吴丈又出棣华先生诗卷索题时久晴望雨甚切》
清代·费念慈

一冬苦无雪，赤日照屋檐。忧时愿丰岁，望泽愁穷阎。

颇听老农说，絮语如病痁。汲深井泉浑，突冷米价添。

草桔卖却牛，水涸拾得鲇。东家羊兆卜，西邻鸡骨占。

偶见飞霰集，旋吐骄阳暹。待兹土膏动，所恐良苗歼。

我闻一长叹，忽忽意不忺。故人诵清芬，一卷珍匹缣。

示我乐府吟，敬获先德觇。伤时兼悯俗，大言何炎炎。

情深语多讽，意重律更严。安得輶轩采，用作美疢砭。

昨夜春风来，濛濛雨廉纤。好作三日霖，犹及四野沾。

欢呼满闾巷，作苦勤黎黔。吾侪乐康衢，饮酒亦不嫌。

寒香一万树，开遍东西崦。相约扁舟游，聊复险韵拈。

屐齿判高下，诗心斗叉尖。胸撑汉柏古，口读邾钟钳。

重结山水缘，况有翰墨兼。飘然意独往，已在前村帘。

作者简介：（1855—1905）清江苏武进人，字屺怀，号西蠡，晚署艺风老人。光绪十五年进士。官编修，被劾归。博涉多通，工书法，精鉴赏，兼善山水，具金石气。有《归牧集》。